Аймгийн Засаг даргын 2024 оны

04 дүгээр сарын ... ны өдрийн

... дугаар захирамжийн I хавсралт

**“ХҮҮХДИЙН ХӨГЖИЛ” ТӨСӨЛ**

Нэг. Төслийн үндэслэл

Төслийг боловсруулахдаа дараах хууль болон бодлогын баримт бичгийг үндэслэл болгов. Үүнд:

1.Сургуулийн өмнөх боловсролын болон ерөнхий боловсролын тухай хуулийн 28 дугаар зүйлийн 28.4 “ Төрийн болон орон нутгийн өмчийн цэцэрлэг, ерөнхий боловсролын сургуулийн сургалт, үйл ажиллагаанд шаардлагатай тоглоом наадгай, хэрэглэгдэхүүн, техник хэрэгсэл, тоног төхөөрөмжөөр хангана.”;

## 2.“Алсын хараа-2050” Монгол Улсын урт хугацааны хөгжлийн бодлогын 2-р зүйлийн 2.1 дэх зорилтод “Хүн бүрд чанартай боловсрол эзэмших тэгш боломж бүрдүүлж, боловсролыг хувь хүний хөгжил, гэр бүлийн амьдралын баталгаа, улс орны хөгжлийн суурь болгон насан туршдаа суралцахуйн тогтолцоог бэхжүүлнэ”, 2.2 дахь зорилтод “Эрүүл дадал хэвшилтэй, идэвхтэй амьдралын хэв маягтай иргэнийг төлөвшүүлэн эрүүл мэндийн чанар, хүртээмж, үр дүнтэй тогтолцоог хөгжүүлнэ”;

3.Засгийн газрын 2020-2024 оны үйл ажиллагааны хөтөлбөрийн 2 дахь зүйлийн 2.3.11-т “Сургуулийн өмнөх боловсрол, ерөнхий боловсролын сургуулийн урлаг, биеийн тамирын хичээлийн агуулга, хөтөлбөрийг сайжруулж, шаардлагатай тоног төхөөрөмжөөр бүрэн хангана”;

4.“Аймгийн Засаг даргын 2020-2024 оны үйл ажиллагааны хөтөлбөр”-ийн 3.1.3-т “Хүүхдийн авьяас, чадварыг хөгжүүлэх, хүмүүжил төлөвшил, үндэсний өв уламжлал, зан заншил, эх оронч сэтгэлгээ, амьдрах ухаанд суралцуулах агуулга бүхий орон нутгийн онцлогт тохирсон төсөл хөтөлбөрүүдийг үе шаттайгаар хэрэгжүүлнэ”;

5.“Аймгийн боловсролын салбарыг 2021-2024 онд хөгжүүлэх хөтөлбөр”-ийн 2.5-д “Сурагчдын авьяас билгийг тодруулах, тэдний хөгжлийг дэмжих бүхий л талын үйл ажиллагаанд дэмжлэг үзүүлэх” гэж тус тус заасан нь төслийг боловсруулж хэрэгжүүлэх үндэслэл болно.

Хоёр. Өнөөгийн нөхцөл байдал, хэрэгцээ шаардлага

Хүүхдийн сурч боловсрох, хөгжих, нийгэмших боломж, эрүүл мэнд, хоол тэжээл, хамгаалал зэрэг нийгмийн суурь үйлчилгээний хүртээмж тодорхой хэмжээгээр буурсан энэ цаг үед хүүхэд нэг бүрийн хөгжлийг дэмжих, амьдрах зөв хэв маяг, дадал хэвшилтэй болгох, орчин үеийн чиг хандлагад нийцсэн хувь хүний боловсрол олгох зайлшгүй хэрэгцээ, шаардлага байна.

Бие бялдрын хөгжлийн чиглэлээр. Орчин үеийн боловсролын шинэчлэл өөрчлөлттэй холбоотойгоор эцэг эх, суралцагчийн хэрэгцээ шаардлага, сонирхол, харилцан адилгүй өөрчлөгдөж, тодорхой шалгууруудыг тавьсаар байна.

Сүүлийн жилүүдэд цар тахалтай холбоотой сурагчид хөдөлгөөний хомсдолд орж, жингийн илүүдэлтэй болж байгаа тул биеийн тамирын хичээлийн аэробек гимнастик, иог, бүжиг-балет төрлүүдээр хичээллэснээр бие бялдар, гоо зүйн өв тэгш хөгжилтэй болно. Мөн эдгээр төрлүүд нь дасгалын давтамж, ритм өндөртэй учраас хүрэх үр дүн сайн. Аэробекийн төрлийг биеийн тамирын хөтөлбөрт 6-12-р ангид 42 цагаар судалдаг. Эдгээр төрлүүдийг хөгжүүлснээр манай аймаг улсдаа анх удаа массыг хамран, сурагчдын спортоор хичээллэх сонголтыг өргөжүүлэх боломж бүрдэнэ. Чийрэгжүүлэлт сэргээн засалтын гудас, гимнастикийн хөндлөвчийг хичээлийн олон төрөлд ашиглах боломжтой бөгөөд янз бүрийн шалтгаанаар биеийн тамирын хичээлд оролцдоггүй сурагчдад өөрийгөө хөгжүүлэх боломж олгоно.

Урлагийн чиглэлээр. Бага боловсролын сургалтын хөтөлбөрт 4.1а. Хөгжмийн зохиолын лад хөгийг /мажор, минор/ ялган сонсох, 4.1в. Мажор, минорын ладад хялбар аялгууг хөгжимдөж чадахаа харуулах, 5.1в. Утга санаа илэрхийлж уран яруу /ньюанстай/ гоцлол болон найрал хэлбэрээр хоёр хоолойгоор хөгжимдөх, суурь боловсролын сургалтын хөтөлбөрт 6.2.е. Бишгүүрээр болон өөрийн сонирхсон хөгжмийн зэмсгээр хөгжимдөх арга барил эзэмшсэнээ гоцлол, цөөхүүл, найрал хэлбэрээр гүйцэтгэх, зэмсгийнхээ үүрэг, онцлогийг тодорхойлж, илэрхийлэх аргаа боловсруулах, 7.2в. Монгол ардын дууны уран бүтээлээс сонголт хийж, бишгүүрээр болон өөрийн сонгосон хөгжмийн зэмсгээр тэмдэг тэмдэглэгээг зөв илэрхийлж, ноотоор хөгжимдөж илэрхийлэх зэргээр тусгагдсан гэж тус тус заасан бол хөгжмийн хичээлийн 8, 9-р ангийн сурах бичигт гитар заахаар тусгасан. Юкүлэлэ болон гитар хөгжим нь сурахад хялбар учир хэн ч сурах боломжтой ба хөгжмийн лад хөг, тональности, дууны аккордыг сонсож таних, ойлгож мэдэх, хөгжимдөж сурахад хялбар дөхөмтэй болно. Юкүлэлэ хөгжим нь хүүхэд барихад хөнгөн, утас нь зөөлөн учир хүүхэд сурахад хялбар байдаг бөгөөд орчин үеийн хүүхдүүд энэ хөгжмийг маш их сонирхож, сурах хүсэл эрмэлзлэлтэй байна.

Уран зохиолын чиглэлээр. Цаг үеийн нөхцөл байдлаас шалтгаалан сурагчдын унших, ярих, бичих чадвар сул болж байна. Сурагчид цахим орчинд утас, комьпютер, TV олон цагаар хэрэглэх болсонтой холбоотой ном уншихаа больсон. Ном уншихгүй, хүмүүстэй амьд харилцаагүй, цахим орчинд удаан байх болсон нь сурагчдын зөв цэгцтэй ярих, өөрийгөө илэрхийлэх чадварт нөлөөлсөн. Ном уншихгүй болсонтой холбоотой сурагчдын алдаагүй, зөв бичих чадвар буурсан.

Технологийн чиглэлээр: Хүүхдийг багаас нь шаардлагатай хоол хүнсийг таньж мэдэх, зөв хооллох, бие даан суралцах дадал хэвшилтэй болгох хэрэгцээ байна. ЕБС-ийн дизайн технологийн хичээл 7 хоногт 2 цаг орж байгаа нь зөв дадал хэвшлийг олгоход хангалтгүй учраас хичээлээс гадуурх үйл ажиллагаа (клуб, дугуйлан)-аар хүүхдэд хоол хүнсний мэдлэг чадварыг олгох зайлшгүй шаардлагатай байна. Дизайн технологи хичээлийн суурь боловсролын сургалтын хөтөлбөрт“Хоолны технологи” агуулга нь 25%, бүрэн дунд боловсролын сургалтын хөтөлбөрт37%-ийг эзэлдэг. Тухайн хичээлээр сурагчид эрүүл зөв хооллох, үндэсний болон олон улсын хооллох соёл, хоол бэлтгэн боловсруулах чадварт суралцдаг хэдий ч хүнсний бүтээгдэхүүнийг хадгалах, боловсруулах, бэлтгэх тоног төхөөрөмж, хэрэглэгдэхүүний хүрэлцээ сургууль бүрт харилцан адилгүй байна. ЕБС-ийн 25 сургуулиас 7 буюу 28% нь хоолны технологийн хичээл орох орчин бүрдсэн. Харин 18 сургууль буюу 72% нь хоолны хичээл явуулах, хүүхдийн авьяас чадварыг хөгжүүлэх орчин нөхцөлөөр дутмаг байна.

Z үеийн хүүхдүүд нь виртуал технологийг ашиглаж хувцасны дизайн зохиомж эсгүүр, аннимейшн, график дизайн, гэрэл зураг зэргийг цаг үетэйгээ хөл нийлүүлэн бүтээлчээр сэтгэн бодож, өөрийгөө хөгжүүлэх хүсэл эрмэлзэлтэй байна. Дизайн зураг зүй, дүрслэх урлагийн хичээл нь 7 хоногт 1 цаг ордог. Уламжлалт аргаар /цаас харандаа, будаг/ бүтээл хийхэд цаг их зарцуулдаг. Харин график зургийн таблетыг ашигласнаар богино хугацаанд хүүхдийн сэтгэн бодох, бүтээлч сэтгэлгээ, зурах чадвар, гоо зүйн мэдрэмж илүү хөгжүүлдэг. Дүрслэх урлагийн хичээл төдийгүй ЭЕШ-д бэлтгэж буй сурагчдыг хөгжүүлэхэд виртуал технологийг ашиглах бүрэн боломж байна. Дизайн зураг зүйн хичээлийн суурь боловсролын 6, 7, 8-р ангийн сургалтын хөтөлбөрт эд зүйлсийн дизайн шийдлийг төлөвлөн зурах, дизайнд дүн шинжилгээ хийх, эдлэлийн загвар бүтээх агуулга 83%, бүрэн дунд боловсролын 10, 11, 12-р ангийн сургалтын хөтөлбөрт аксонометр болон зохиомжийн дизайн, барилга байгууламжийн зураг, медиа дизайны агуулга нь 90%, дүрслэх урлаг хичээлийн 6, 7, 8-р ангийн хичээл нь зурж дүрслэх өнгийн нэршил, цэг, толбо зураасыг хослуулан зохиомжлох урлагийн боловсрол нь 91% эзэлж байна.

Гурав. Төслийн зорилго

Хүүхэд нэг бүрийн хөгжлийг дэмжих, амьдрах зөв хэв маяг, дадал хэвшилтэй болгох, орчин үеийн чиг хандлагад нийцсэн хувь хүний боловсрол олгох, орон нутгийн онцлогтой сургалт, үйл ажиллагааг бий болгоход энэхүү төслийн зорилго оршино.

Дөрөв. Төслийн зорилт

4.1.Орон нутгийн онцлогт нийцүүлэн, хүүхэд нэг бүрийг хөгжүүлэх таатай орчин, нөхцөлийг сайжруулах;

4.2.Багшийн мэргэжлийн ур чадвар, арга зүйг сайжруулах замаар хүүхэд бүрийн хөгжлийг дэмжих;

4.3.Хүүхэд бүрийг бие бялдар, урлаг, уран зохиол, технологийн чиглэлээр хөгжүүлэх.

Тав. Төсөл хэрэгжүүлэхэд баримтлах үндсэн зарчим

5.1.Боловсрол эзэмшүүлэх арга хэлбэр, суралцагчийн хэрэгцээ, хувийн болон хөгжлийн онцлогт нийцсэн олон хувилбартай, чөлөөтэй, нээлттэй байх;

5.2.Хүүхэд төвтэй, хүүхдийн үйл ажиллагаан дээр тулгуурласан, тэдний өдөр тутмын амьдралтай холбоотой байх;

5.3.Төсөл нь төрийн болон төрийн бус байгууллага, гэр бүл, олон нийт, иргэний нийгмийн байгууллагын оролцоо дэмжлэгт түшиглэх;

5.4.Үйл ажиллагааны ил тод байдлыг хангах.

Зургаа. Төслийн хүрээнд хэрэгжүүлэх үндсэн үйл ажиллагаа

***6.1. Орон нутгийн онцлогт нийцүүлэн, хүүхэд нэг бүрийг хөгжүүлэх таатай орчин, нөхцөлийг сайжруулах зорилтын хүрээнд:***

6.1.1.Төсөл хэрэгжүүлэх сургуулийг анги танхим, багш боловсон хүчний судалгаанд тулгуурлан сонгох;

6.1.2.Хүүхдийн авьяас чадварыг нээн хөгжүүлэх, бие бялдар, урлаг, технологийн шаардлагатай тоног төхөөрөмж, хэрэгсэл материалын хангамжийг нэмэгдүүлэх;

6.1.3. Тайлан тоглолт зохион байгууж, цахим, теле нэвтрүүлгээр үр дүнг эцэг эх, нийтийн хүртээл болгох;

6.1.4. Хүүхэд нэг бүрийн хөгжлийг дэмжих, тэдний хувь хүний чадварыг хөгжүүлэхэд эцэг эхийн идэвх, оролцоог нэмэгдүүлэх.

***6.2.Багшийн мэргэжлийн ур чадвар, арга зүйг сайжруулах замаар хүүхэд бүрийн хөгжлийг дэмжих зорилтын хүрээнд:***

6.2.1.Багш нарыг сургалтад хамруулж, чадваржуулах;

6.2.2. Хүүхэд бүрийг хөгжүүлэх боломж, нөхцөлийг хангах арга зүйг хөгжүүлж, үр дүнд хүрсэн арга туршлагыг түгээн дэлгэрүүлэх;

6.2.3.Төслийн хэрэгжилт, үр дүнд сургуулийн хөгжил, төлөвшлийн ажилтнууд хяналт тавьж, зөвлөн туслах;

6.2.4. Хүүхэд нэг бүрийн хөгжлийг дэмжсэн   багшийн ажлыг үнэлж, урамшуулах;

**6.2.5. Багш нарыг туршлага судлах, хамтран ажиллах, дадлагажих боломж нөхцөлөөр хангах.**

***6.3. Хүүхэд бүрийг бие бялдар, урлаг, уран зохиол, технологийн чиглэлээр хөгжүүлэх зорилтын хүрээнд:***

6.3.1.Аэробик гимнастик, иог, балетийн сургалтыг зохион байгуулж, хүүхдийн бие бялдрын хөгжүүлэх;

6.3.2.Гитар, юкүлэлэ, цахилгаан хөгжмөөр дамжуулан хүүхдэд урлагийн боловсрол олгох;

6.3.3.Ном, уран зохиолоор дамжуулан хүүхдийн унших, бичих, ярих чадваруудыг дээшлүүлэх;

6.3.4. Орчин үеийн дэвшилтэт технологид хүнс болон дизайн зургийн технологиор дамжуулан суралцуулах.

Долоо. Төсөл хэрэгжүүлэх хугацаа, үе шат

Төслийг 2024 онд хэрэгжүүлнэ.

7.1. I үе шат: Тоног төхөөрөмж нийлүүлэх- 2024 оны III улирал

7.2. II үе шат: Багш нарыг чадваржуулах сургалт зохион байгуулах -2024 оны II, III улирал

7.3. III үе шат: Сурагчдын төслийн үндсэн чиглэлээр уралдаан зохион байгуулах 2024 оны II улирал

7.4. IV үе шат: Багш, сурагчдын тайлан (тайлан тоглолт, үзэсгэлэн, арга туршлагаа түгээн дэлгэрүүлэх олон талт арга хэмжээ) 2024 оны II улирал

Найм. Төслийн хамрах хүрээ

8.1.ЕБС-ийн VI-XII ангийн суралцагч, монгол хэл, уран зохиол, дизайн технологи, хөгжим, биеийн тамирын багш, хөгжил төлөвшлийн ажилтан

Ес.Төслийн хүрэх үр дүн, ач холбогдол

Төслийг хэрэгжүүлснээр дараах үр дүнд хүрнэ. Үүнд:

9.1. Хүүхэд нэг бүр амьдрах зөв хэв маяг, дадал хэвшилтэй болж, орчин үеийн чиг хандлагад нийцсэн хувь хүний боловсрол дээшилнэ.

9.2. Хүүхдийн хөгжих боломжийг нэмэгдүүлж, боловсролын хүртээмж, чанар дээшилнэ.

9.3. Ерөнхий боловсролын сургуулийн материаллаг бааз болон сургалтын үйл ажиллагааны орчин сайжирснаар суралцагчийн чанартай үйлчилгээ авах боломж өргөжнө.

9.4. Багшийн чадвар дээшилж, хүүхдийн авьяас, чадварыг нээх, хөгжүүлэх арга зүй, технологи нэмэгдэнэ.

Арав. Төслийг хэрэгжүүлэх удирдлага, зохион байгуулалт

10.1.Төслийг хэрэгжүүлэх үйл ажиллагааг удирдлага, зохицуулалтаар хангах үүргийг Нийгмийн бодлогын хэлтэс, Боловсрол, шинжлэх ухааны газар, хэрэгжүүлэх үүргийг ерөнхий боловсролын сургуулиуд хариуцна.

10.2.Төслийг үр дүнтэй хэрэгжүүлэхэд төрийн захиргаа, нутгийн удирдлагын байгууллага, бусад байгууллагууд дэмжлэг үзүүлж, хамтран ажиллана.

Арван нэг. Төслийн санхүүжилт

11.1.Төслийг хэрэгжүүлэх үйл ажиллагаа нь орон нутгийн төсөв, төрийн бус байгууллага, аж ахуйн нэгж, иргэдийн хандив, тусламж, гадаадын болон дотоодын төсөл хөтөлбөр, олон улсын байгууллагын хандив, тусламж зэрэг санхүүжилтийн эх үүсвэртэй байна.

11.2.Төслийг хэрэгжүүлэхэд орон нутгаас шаардагдах хөрөнгийг аймгийн Иргэдийн Төлөөлөгчдийн Хурлаар батлуулж санхүүжүүлнэ.

Арван хоёр.Төслийг хэрэгжүүлэхэд шаардагдах хөрөнгө оруулалтын хэмжээ, санхүүжилт.

12.1.Төслийг 2024 онд орон нутгийн төсвөөс санхүүжүүлэх дүн

*(Хүснэгт 1)*

|  |  |  |
| --- | --- | --- |
| **№** | **Үйл ажиллагаа** | **Төсөв** |
| 1. | Ерөнхий боловсролын сургуулиудад нийлүүлэх тоног, төхөөрөмжийн зардал | 150,000,000 |
| 2. | Төслийн 2024 оны үйл ажиллагааны төлөвлөгөөг хэрэгжүүлэх зардал | 30,000,000 |
|  | Нийт | 180,000,000 |

\_ОО\_

Аймгийн Засаг даргын 2024 оны

04 дүгээр сарын ... ны өдрийн

... дугаар захирамжийн I хавсралт

“ХҮҮХДИЙН ХӨГЖИЛ” ТӨСЛИЙГ 2024 ОНД ХЭРЭГЖҮҮЛЭХ ҮЙЛ АЖИЛЛАГААНЫ ТӨЛӨВЛӨГӨӨ, ТӨСӨВ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **№** | **Зорилтыг хэрэгжүүлэх арга хэмжээ** | **Үйл ажиллагаа** | **Шалгуур үзүүлэлт** | **Суурь түвшин** | **2024 онд** | | **Хугацаа (улирлаар)** | **Хэрэгжүүлэгч байгууллага** |
| **Хүрэх түвшин** | **Төсөв (сая төгрөг)** |
| 1. **Орон нутгийн онцлогт нийцүүлэн, хүүхэд нэг бүрийг хөгжүүлэх таатай орчин, нөхцөлийг сайжруулах зорилтын хүрээнд:** | | | | | | | | | |
| 1.1 | Төслийн тайлант өдөрлөгийг зохион байгуулах | Ерөнхий боловсролын сургуулийн тайлан тоглолт, бүтээлийн үзэсгэлэн (өөрийн байгууллагын хүрээнд) | Хамрагдсан сургуулийн тоо | Орон нутгийн өмчийн ЕБ-ын 17 сургууль | Орон нутгийн өмчийн ЕБ-ын 17 сургууль хамрагдана. | - | II  улирал | БШУГ,  орон нутгийн өмчийн ЕБС |
| 1.2 | Төслийн чиглэл тус бүрээр нэгдсэн тайлант өдөрлөгийг зохион байгуулж, хэвлэл мэдээллийн хэрэгслээр сурталчилах | Хамрагдсан сургуулийн тоо | - | Орон нутгийн өмчийн ЕБ-ын 17 сургууль хамрагдана. | 2.0 | II  улирал | БШУГ,  орон нутгийн өмчийн ЕБС |
| 1. **Багшийн мэргэжлийн ур чадвар, арга зүйг сайжруулах замаар хүүхэд бүрийн хөгжлийг дэмжих зорилтын хүрээнд:** | | | | | | | | | |
| 2.1 | Төслийн үйл ажиллагааг олон нийтэд сурталчлах | Ерөнхий боловсролын сургууль бүр төслийн үр дүнг харуулсан цахим контент хийж, түгээх | Хамрагдсан сургуулийн тоо | - | Орон нутгийн өмчийн ЕБ-ын 17 сургууль хамрагдана. | - | II  улирал | БШУГ,  орон нутгийн өмчийн ЕБС |
| 2.2 | Биеийн тамирыг чиглэлээр | Спорт гимнастик | Хамрагдсан сургуулийн тоо | Орон нутгийн өмчийн ЕБ-ын 17 сургуульд гимнастикийн модон морь, ямаа, тавцан олгогдсон. | Орон нутгийн өмчийн ЕБ-ын 17 сургууль хамрагдана. | 6.0 | II улирал | БШУГ,ЕБС |
| 2.3 | Хөгжмийн чиглэлээр | Цахилгаан даралтад хөгжмийг ашиглан дууны фонаграмм бичиж, студийн хэмжээнд ажиллаж сурах сургалт | Хамрагдсан багшийн тоо | Урлагийн сэтгэл засал сургатад 35 багш хамрагдсан. | Орон нутгийн өмчийн ЕБ-ын 17 сургуулийн 35 багш хамрагдана. | 4.0 | III  улирал | БШУГ,  ЕБС |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 2.4 | Дизайн технологийн чиглэлээр | Мульмедиа дизайны сургалт | Хамрагдсан сургуулийн тоо | -. | Орон нутгийн өмчийн ЕБ-ын 17 сургууль хамрагдана. | 2.5 | | II улирал | | БШУГ,  ЕБС | |
| 1. **Хүүхэд бүрийг бие бялдар, урлаг, уран зохиол технологийн чиглэлээр хөгжүүлэх зорилтын хүрээнд:** | | | | | | | | | | | |
| 3.1 | Биеийн тамирын чиглэлээр | Степ, аэробекийн тэмцээн зохион байгуулах | Хамрагдсан сургуулийн тоо | Орон нутгийн өмчийн ЕБ-ын 17 сургуульд степ, аэробекийн хэрэглэгдэхүүн олгогдсон. | Орон нутгийн өмчийн ЕБ-ын 17 сургууль | 4.0 | | II  улирал | | БШУГ,  ЕБС | |
| 3.2 | Хөгжмийн чиглэлээр | Юүкүлэлэ болон гитар хөгжмийн төрлүүдээр сурагчдын дунд уралдаан зохион байгуулах | Хамрагдсан сургуулийн тоо | Орон нутгийн өмчийн ЕБ-ын 17 сургуульд 238 ш юүкүлэлэ, 170 ш гитар хөгжим олгосон. | Орон нутгийн өмчийн ЕБ-ын 17 сургууль | 4.5 | | III  улирал | | БШУГ,  ЕБС | |
| 3.3 | Дизайн технологийн чиглэлээр | Хүнс боловсруулах чиглэлээр уралдаан зохион байгуулах | Хамрагдсан сургуулийн тоо | Орон нутгийн өмчийн ЕБ-ын 17 сургуульд хоол, хүнс боловсруулах техник, тоног төхөөрөмж олгосон. | Орон нутгийн өмчийн ЕБ-ын 17 сургууль | 2.0 | | II улирал | | БШУГ,  ЕБС | |
| 3.4 | График зургийн таблет ашиглан Анимешн бүтээх уралдаан зохион байгуулах | Хамрагдсан сургуулийн тоо | Орон нутгийн өмчийн ЕБ-ын 14 сургуульд график зургийн таблет олгосон. | Орон нутгийн өмчийн ЕБ-ын 17 сургууль | 3.0 | | II  улирал | | БШУГ,  ЕБС | |
| 3.5 | Уран зохиолын чиглэлээр | Сургуулиудад хичээллэж буй уран зохиолын дугуйлангийн сурагчдын дунд жүжигчилсэн тоглолтын уралдаан зохион байгуулах | Хамрагдсан сургуулийн тоо | 5 сургуульд мини театрын техник хэрэгсэл, олгосон. | Орон нутгийн өмчийн ЕБ-ын 17 сургууль | 2.0 | | II  улирал | | БШУГ,  ЕБС | |
|  | **Нийт** | | | | | | **30.0** | |  | |  |

\_ОО\_